- Torpaq yorğunluğunu aradan qaldırmalı, onun fiziki və kimyəvi xassələrini yaxşılaşdırmalıdır;
- Gələcəkdə becəriləcək meyvə bitkilərinin xəstəlik və zərərvericilərinin daşıyıcıları olmamalıdır.

Nümunə üçün böyük meyvəçilik bölgəsi olan Quba rayonu şəraitinə uyğun olaraq, ehtiyat bağ sahəsində ağac əkininə 5 il qalana qədər olan müddətdə növbəli əkin sistemi verilir.

Ehtiyat sahədə sərnələrin ölçüləri köklənəcək əsas bağ sahəsinə uyğun olmalıdır (Cədvəl 4.2). Burada ilk bağ salınacaq sahədə torpaq, çoxillik ot bitkiləri altından çıxdıqdan sonra orada paxlalı tərəvəzlər becərilir, üçüncü ildə sideral otlar becərilir sonra isə şumlanaraq torpağa qarışdırılır və sahə bir il qara herik altında saxlanır. 5-ci il həmin sahədə bağ salınır.

İllər | I | II | III | IV | V
2018 | çoxillik otlar | çoxillik otlar | payızlıq buğda | çiyələk IV il istifadə | çiyələk III il istifadə
2019 | paxlalı tərəvəzlər | çoxillik otlar | çoxillik otlar | payızlıq buğda | çiyələk IV il istifadə
2020 | sideral otlar | paxlalı tərəvəzlər | çoxillik otlar | çoxillik otlar | payızlıq buğda
2021 | qara herik | sideral otlar | paxlalı tərəvəzlər | çoxillik otlar | çoxillik otlar
2022 | yeni bağ salınması | qara herik | sideral otlar | paxlalı tərəvəzlər | çoxillik otlar
2023 | cavan bağ | yeni bağ salınması | qara herik | sideral otlar | paxlalı tərəvəzlər
2024 | cavan bağ | cavan bağ | yeni bağ salınması | qara herik | sideral otlar
2025 | cavan bağ | cavan bağ | cavan bağ | yeni bağ salınması | qara herik
2026 | məhsuldar bağ | cavan bağ | cavan bağ | cavan bağ | yeni bağ salınması
2027 | məhsuldar bağ | məhsuldar bağ | cavan bağ | cavan bağ | cavan bağ

Cədvəl 4.2. Ehtiyat bağ sahəsində növbəli əkin sistemi (nümunə)

Ehtiyat sahədəki ağaclar məhsula düşdükdən sonra, cavan bağın sahəsinə müvafiq həcmdə əsas bağda ağaclar köklənir. Başqa sözlə köklənmiş sahə artıq ehtiyat bağ sahəsinə çevrilir və burada eyni texnoloji əməliyyat tətbiq edilir. Bu əvəzetmə prosesi bütün əsas bağ sahəsində və əsas bağ sahəsinə çevrilmiş keçmiş ehtiyat sahədə ardıcıl olaraq hər il tətbiq edilir.

Qeyd olunanlardan göründüyü kimi bağ növbələşməsinin tətbiqi torpaq yorğunluğunu aradan qaldırmaqla, əlavə xərcə yol vermədən onun təbii münbitliyini təmin edir və təsərrüfatda ardıkəsilmədən, sabit və keyfiyyətli məhsul istehsalına şərait yaradır.