Bağ sahəsində yarpaqbükən geniş yayıldıqda kimyəvi insektisidlərdən istifadə edilir. Əgər müahidələr zamanı 25 yarpaqdan 5-də tırtıllar aşkarlanarsa onda kimyəvi mübarizə aparılır.

Kimyəvi mübarizə üsulu. Yarpaqbükənə və bu qəbildən olan digər zərərvericilərə qarşı aşağıdakı preparatların tətbiqi tövsiyə olunur:

- “Dimilin” - kontakt-bağırsaq təsirli olub az zəhərlidir, insanlara və xeyirli həşəratlara qarşı az təhlükəlidir. Bitkiləri mühafizə müddəti 1,5 aydır;
- “Ditoks” - konsentart-emulsiya olub zərərvericilərə qarşı geniş spektrə malikdir. Yağışla yuyulmur, işləmədən sonra 3 saat müddətində zərərvericiləri məhv edir, insanlara və bal arılarına qarşı təhlükəsizdir;
- “Kalipso” - suspenziya şəkilində istehsal olunur, yarpaq gəmirən və sorucu zərərvericiləri məhv edir, təciretmə müddəti 1 aydır;
- “Fastak” - konsentart-emulsiya olub zərərvericinin bütün inkişaf fazalarında yüksək səmərə verir. Hazırlanmış məhlul bitkinin bütün yaşıl hissələrinə çilənməlidir. Yağışa və yüksək temperatura davamlıdır;
- “Avant” - kontakt-bağırsaq təsirli olub yüksək innovativ təsirə malikdir. Zərərvericinin bütün inkişaf fazalarında yüksək nəticə verir.

İyun ayında qıvrılmış yarpaqlarda və çiçəklərdə gizlənən tırtıllara qarşı “Alfatsin”, “Ayvenqo”, “Akkord”, “Altın”, “Karate-Zeon” və d. insektisidlərdən istifadə olunur. Bu insektisidlərin +23 0C-dən yüksək temperatur şəraitində tətbiqi tövsiyə olunmur.

Qeyd olunan preparatlarla çiləmə yazda - çiçəkləmədən əvvəl və sonra və yaxud payızda aparıla bilər.

Çiçəklərin mayalanması və meyvələrin yetişməsi müddətində zərərvericiyə qarşı ancaq biopreparatlardan istifadə olunur. Bu preparatlar insanlara və xeyirli həşəratlara qarşı tam təhlükəsiz olub gələcək məhsula da təsir etmir. Bunlar aşağıdakılardır:

- “Fitoverm” - konsentrat-emulsiya formasında bioinsektisiddir. Çiçəkləmə fazasında tətbiq oluna bilər. Temperatur yüksəldikcə onun səmərəliliyi də artır. Yağışla yuyulmur, az miqdarda tətbiq edildiyindən iqtisadi cəhətdən də səmərəlidir;
- “Lepidotsid” - bioloji insektisid olub toz halında istehsal olunur. Suya qatılaraq çiləmə aparılır. Pulcuqqanadlılar fəsiləsinə daxil olan bütün zərəvericilərə qarşı bütün inkişaf fazalarında istifadə oluna bilər.

Yadda saxlamaq lazımdır ki, eyni preparatdan davamlı şəkildə istifadə olunması zərərvericilərdə həmin preparata qarşı davamlılıq yaradır. Ona görə də insektisidlərdən növbəli şəkildə istifadə olunmalıdır.

Qırmızı alma gənəsi. 0,3 mm böyüklüyündə qırmızımtıl-narıncı rəngli gənədir. Tumlu meyvə bitkilərini, xüsusilə də almanı zədələyir. Yazda tumurcuqlar açılan ərəfədə qışlayan yumurtalardan sürfələr çıxır və yarpaqların şirəsi ilə qidalanmağa başlayır. Bu səbəbdən də onların rəngi solğunlaşır və vaxtından əvvəl tökülürlər. Nəticədə meyvələr inkişafdan qalır. Çiçəkləmədən sonra gənələr görünməyə başlayır (Şəkil 6.29). Yayın sonuna qədər bir neçə nəsil verir. Dişi fərdlər payızda yumurtalar qoyur. Zərərverici yumurta mərhələsində qışlayır.