- Tək cərgəli səpin sxemi. Bu zaman cərgə ilə cərgəarası 60-90 sm olub toxumu cərgənin uzununa səpirlər. Kiçik təsərrüfatlarda cərgə ilə cərgəarası 50 sm verilir.
- Lent səpin sxemi. Sahə vahidindən daha çox toxmacar hasil etmək məqsədilə lent səpini tətbiq edilir. Lent səpini 2-3-4, hətta 5 cərgəli olur. Cərgələrin cəminə birlikdə lent, bir lentdən digər lentədək olan məsafəyə isə lentarası deyilir.
- İki cərgəli səpin sxemi. Bu sxemdə lentarası 60-90 sm, lentdə cərgəarası 20-25 sm verilir. Toxmacarların yoğunlaşmasının qarşısını almaq məqsədilə lentarası 60-70 sm, lentdə cərgəarası isə 10 sm-ə qədər azaldıla bilər.
- Üç cərgəli səpin sxemi. Bu üsulda lentarası 70-80 sm, lentdə cərgəarası 20-25 sm verilir.
- Dörd cərgəli səpin. Burada lentarası 70 sm, lentin ortasında yerləşən iki cərgədə cərgəarası 20-25 sm, lentin kənarındakı iki cərgəarası məsafə isə 12-15 sm verilir.
- Beş cərgəli səpin. Bu üsulda lentarası 60 sm, lentdə cərgəarası 15 sm verilir.

Meyvə toxumlarının səpin norması. Tumlu meyvə bitkiləri üzrə səpin norması Cədvəl 2.4-də verilir.

Calaqaltılar | 1 kq-da toxumun miqdarı, min ədəd | Hektara səpin norması, kq
Çoxaltma şöbəsi | Calaqlıq şöbəsi
Yabanı alma | 30-50 | 30-40 | 18-25
Alma sortları | 18-5 | 40-60 | 25-35
Yabanı armud | 30-45 | 30-40 | 18-25
Heyva | 30-50 | 30-40 | -

Cədvəl 2.4. Tumlu meyvə bitkilərinin toxumlarının səpin norması

Pikirovkanın tətbiqi ilə calaqaltının yetişdirilməsi. Tumlu meyvə bitkilərinin toxmacarlarında mil kök torpağın dərin qatlarına işləyir, yan köklər isə az və zəif olur. Toxmacarlarda geniş kök sistemi yaratmaq məqsədilə pikirovka əməliyyatı tətbiq edilir. Bunu üçün cücərtilərdə 1-2 yarpaq əmələ gələn dövrdə günün sərin, küləksiz, sakit vaxtında cücərtiləri çıxarıb, mil kökün uzunluğunun 1/2 və yaxud 1/3 hissəsini kəsib atdıqdan sonra belə cücərtilər torpağı yumşaq, qidalı, azca rütubətli olan tarlaya və ya konteynerə əkilir (Şəkil 2.21). Vegetasiya dövründə bütün texnoloji əməliyyatların ardıcıl və yüksək səviyyədə tətbiqi nəticəsində pikirovka olunmuş bitkilərdə normal yerüstü və yeraltı hissə əmələ gəlir.