Şəkil 7.10. Müasir tipli müxtəlif saxlanma kameraları

Temperatur rejimi saxlanma müddətinə əhəmiyyətli dərəcədə təsir göstərməklə sort xüsusiyyətindən asılı olaraq dəyişir. Müxtəlif alma sortları üçün optimal temperatur şərati -2...+4 0C, armud sortları üçün isə -1...+3 0C arasında tərəddüd edir. Bütün alma sortlarını temperatur şəraitinə münasibətinə görə 3 qrupa bölmək olar.

1. Mənfi temperatur şəraitində saxlanılan sortlar (Şafran pepini, Qəndil Sinap, Simirenko Reneti, Qolden Delişes, Boyken, Sarı Sinap, Uelsi, Ağ Rozmarin, Narıncı, Mekintoş, Melba, Qəhvəyi zolaqlı, Borovinka). Bu alma sortlarında temperatur 0 0C-dən yuxarı olduqda meyvələr qaralma və çürümə xəstəliyi ilə yoluxur;
2. 0...+1 0C temperatur şəraitində saxlanılan sortlar (Martov, Aprel, Zolaqlı Ənis). Bu sortlar mənfi və +1 0C-dən yuxarı temperatur şəraitində pis saxlanılır;
3. Bir qədər yüksək temperatur (+2...+4 0C ) şəraitində saxlanılan sortlar (Adi Antonovka, Qələbə, Boqatır, Şampan Reneti). Mənfi temperatur (-1...-2 0C) şəraitində bu sortları soyuq aparır, ləti boşaldığından itki çox olur, meyvə qabığı və ləti güclü şəkildə qonurlaşır, toxum yuvası (ürəkcik) sulu çürümə ilə yoluxur.

Amud sortlarını temperatur şəraitinə münasibətinə görə 2 qrupa ayırmaq olar:

- 0...-1 0C temperatur şəraitində 5...8 ay saxlanılan sortlar (Klappın sevimlisi, Yaylıq Vilyams, Royal, Jozefina, Bere Ardanpon, Küre, qışlıq Dekanka və s.);
- +1...+3 0C temperatur şəraitində saxlanılan sortlar. Buraya digər armud sortları aiddir. Mənfi temperatur şəraitində bu sortlarda meyvələri soyuq aparmaqla ləti sərtləşir.