Qalan norma isə kalium-maqnezium sulfat (30% K2O və 10% MgO) şəkilində may ayının axırında ağaclar meyvə ilə yüklənən dövrdə verilir.

Fosfor. Köklərin böyüməsinə, meyvə lətinin sıxlığına və meyvələrin saxlanma qabiliyyətinə təsir göstərir. Turş torpaqlarda fosfor gübrələri bitkilər tərəfindən yaxşı mənimsənilə bilmir. Məhsuldar bağlarda il ərzində 1 t/ha-dan yuxarı fosfor gübrəsi verilməsi tövsiyə olunmur.

Fosfor gübrəsinin aşağıdakı qaydada verilməsi tövsiyə olunur:

- Fosforla təminolunma səviyyəsi optimal dərəcədə olduqda il ərzində t.e. maddə hesabı ilə 30-50 kq/ha fosfor gübrəsi verilir. Gübrələmə mart ayının axırı-aprel ayının əvvəlində aparılmaqla ikikomponentli azot-fosfor gübrəsi (23% azot, 23% fosfor, zəif turş reaksiyalı) şəkilində verilir;
- Fosforla təminolunma dərəcəsi aşağı olduqda t.e. maddə hesabı ilə 60-100 kq/ha norma ilə noyabr ayından yanvar ayına qədər gübrələmə aparılır. Bu zaman sadə və yaxud üçqat superfosfat gübrəsindən istifadə olunur;
- Yarpaqlarda fosfor çatışmazlığı müəyyən edildikdə t.e. maddə hesabı ilə 100-150 kq/ha fosfor gübrəsi noyabr ayından yanvar ayına qədər bağ sahəsinə verilir. Bu zaman sadə (18% fosfor) yaxud üçqat (43-45%) superfosfat (neytarl reaksiyalı) gübrəsindən istifadə olunur.

Foforla təminolunma dərcəsini öyrənmək məqsədilə iyun və avqust aylarında yarpaqlar laboratoriya şəraitində analiz edilir.

Fosfor gübrəsi bütün bağ sahəsinə səpilərək verilir.

Maqnezium. Almanın Qala və Elstar sortları, armudun isə bütün sortları maqneziuma yüksək tələbkardır. Bu maddə həm torpağa verilir, həm də kökdənkənar yemləmə şəkilində yarpaqlara çilənir. Yüngül qranulometrik tərkibə malik qumsal və gillicəli torpaqlarda maqnezium asanlıqla yuyulur. Ona görə də bu cür torpaqlarda hər il maqnezium gübrəsi verilir (Cədvəl 9.12).

Turş torpaqlarda maqneziumun mənimsənilmə əmsalı aşağı olduğundan əhəngləmə aparılmalıdır.

Cins və sort | Meşə torpaqlarında | Gillicəli və qumsal torpaqlarda
Bütün armud sortları | 20-30 | 30-40
Elstar və Qala alma sortları | 20-30 | 30-40
Qolden Delişes, Pinova Qloster alma sortları | 40-50 | 50-60
Conaqold, Boskole, Liqol, Çempion, Aydared alma sortları | kökdənkənar | 20-30

Cədvəl 9.12. Maqnezium ilə gübrələmə norması (t.e.maddə hesabı ilə), kq/ha

Maqnezium gübrəsi bütün bağ sahəsini əhatə etməklə torpaq səthinə səpilir. Köklərin sistemli şəkildə budanılması zamanı isə gövdəətrafı zolağa verilir. Bu zaman norma 40 % azaldılır.